**CELKOVÉ HODNOTENIE PREHLIADKY**

 Na krajskej prehliadke pre Nitriansky kraj v Kozárovciach sa predstavilo celkovo šesť súťažných inscenácii. V kategórii divadla dospelých dominovali témy začlenenia sa, hľadania svojho pôvodu a celkovo aktuálne otázky súvisiace s identitou jedinca.

Divadlo mladých prinieslo autorské inscenácie prirodzene vychádzajúce z tém, ktorými mladý žijú. Či už je to otázka vyrovnávania sa so smrťou blízkeho človeka, alebo komentár k umeleckej cenzúre a neslobode prejavu. Predovšetkým kategória mladých sa ukázala v nitrianskom kraji ako mimoriadne silná.

 S potešením možno konštatovať, že prehliadka bola po organizačnej stránke mimoriadne dobre zvládnutá. Jej súčasťou bol príjemný sprievodný program, ktorý výrazne napomohol k celkovej dobrej atmosfére podujatia. Účastníci mali možnosť vyrobiť si vlastné festivalové tričko počas celého priebehu podujatia a druhý deň prehliadky organizátori pripravili ochutnávku raw výrobkov a ponúkli možnosť zúčastniť sa kurzu Jógy smiechu.

 Regionálne osvetové stredisko Levice opäť potvrdilo, že je zdatným organizátorom kvalitných podujatí. Krajská prehliadka amatérskeho divadla v kategórii divadla dospelých i v kategórii divadla mladých ukázala, že nitriansky kraj je divadelne silná oblasť.

Mgr.art Zuzana Galková, ArtD.